ເຄື່ອງບັນທຶກຂໍ້ມູນ ຂອງສາຍການບິນ AirAsia ໄດ້ນຳຂຶ້ນມາ ຈາກທະເລຈາວາ ແລ້ວ
ມາເຖິງຕອນນີ້ ໜ້ອຍກວ່າ 50 ສົບ ເກັບກູ້ຂຶ້ນມາໄດ້ແລ້ວ ແລະ ບັນດາເຈົ້າໜ້າທີ່ຄົ້ນຫາ ກ່າວວ່າ ຄາດກັນວ່າ ອີກຫຼາຍໆສົບ ຈະຄົ້ນພົບ ຢູ່ໃນສ່ວນລຳໂຕຍົນ ທີ່ຈົມຢູ່ໃນທະເລນັ້ນ.
ບັນດາເຈົ້າໜ້າທີ່ ໃນອິນໂດເນເຊຍ ກ່າວວ່າ ພວກນັກດຳນ້ຳ ໄດ້ນຳເອົາເຄື່ອງບັນທຶກຂໍ້ມູນການບິນ ຂຶ້ນມາໄດ້ ຈາກເຮືອບິນ ໂດຍສານ AirAsia ຖ້ຽວບິນ 8501 ທີ່ຕົກນັ້ນ ແລະ ໄດ້ກວດພົບ ສະຖານທີ່ ຂອງເຄື່ອງບັນທຶກສຽງຫ້ອງຄວບຄຸມເຮືອບິນອີກດ້ວຍ ຫຼາຍໆຊົ່ວໂມງຕໍ່ມາ ພວກນັກດຳນ້ຳ ໄດ້ພົບເຫັນສະຖານທີ່ຂອງ ເຄືອງບັນທຶກສຽງຫ້ອງຄວບຄຸມເຮືອບິນ ແຕ່ບໍ່ສາມາດນຳເອົາມັນ ຂຶ້ນມາໄດ້ ໃນທັນທີເທື່ອ ຍ້ອນວ່າມັນຄາຢູ່ພາຍໃຕ້ຊາກຫັກພັງ ຂອງເຮືອບິນທີ່ໜັກຫຼາຍ ການນຳຂຶ້ນມາໄດ້ເຄື່ອງບັນທຶກຕ່າງໆ ແມ່ນແນ່ນອນວ່າມີຄວາມ ສຳຄັນ ໃນການຮຽນຮູ້ ເຖິງສາເຫດທີ່ເຮືອບິນຕົກ ເມື່ອວັນທີ 28 ທັນວາ ທີ່ເຮັດໃຫ້ຜູ້ ໂດຍສານ ພ້ອມດ້ວຍພະນັກງານການບິນທັງໝົດ 162 ຄົນຢູ່ໃນເຮືອບິນເສຍຊີວິດ ເຮືອບິນໂດຍສານລຸ່ນ Airbus 320 ໄດ້ຫາຍສາບສູນໄປຈາກຈໍເຣດ້າ ເທິງນານຟ້າ ທາງ ພາກເໜືອຂອງທະເລຈາວາ ຫຼັງຈາກທີ່ບິນຂຶ້ນໄປໄດ້ພຽງຕ່ຳກວ່າເຄິ່ງທາງ ຂອງຖ້ຽວບິນ ທີ່ໃຊ້ເວລາສອງຊົ່ວໂມງ ຈາກເມືອງສຸຣາບາຢາ ຊຶ່ງເປັນຫົວເມືອງໃຫຍ່ອັນດັບສອງ ຂອງ ອິນໂດເນເຊຍ ໄປຫາສິງກະໂປ